《上元行幄赐宴观灯即事联句》
清代·弘历

青郊行庆共民娱，上苑观灯景略殊。玉䨲团圞临广幕，银花璀璨散平芜。

遥山横雪光添炯，上日占年瑞表符。大地阳和回北极，中宵景庆映南弧。

琉璃河畔冰犹合，涿鹿城边草未苏。载道人欢瞻䍐罼，初筵宾序列氍毹。

御营酬节鳌山设，春酒称觞凤辇扶。继照曦光成不夜，先春林采竞交柎。

玻瓈挂定欹还整，绯佩飘来缀复纡。响入长天回雁阵，烟留遗穗滴莲壶。

千枝艳欲欺张令，几曲词应失石湖。宝界光明皆佛国，蕊宫离蔚自仙都。

为添佳话传燕赵，便阅亨衢达越吴。真是携来三学士，惊看捧出百骊珠。

七襄锦烂天孙织，万道金流列缺驱。飞卷紫澜腾墨海，点成银汞出丹炉。

盘旋群鹤自来去，曼衍鯈鱼乍有无。状喷玑璇题趵突，助欢罴虎召都卢。

偨池火树还翔燕，靃靡冰荷欲隐凫。尚忆贫家一盏对，合教天上六么输。

云和凤琯吹阳律，法部鸾音叶野歈。冰宇雷轰喧枥马，㡢城风静立竿乌。

行联万岁宜春字，巧绘群真献寿图。眩目纷披凭斗捷，摩肩攒耸任招呼。

旌门不禁来苍叟，蚕事相迎祀紫姑。讵必广陵誇独盛，须知于蔿赏宁孤。

空中论斗倾红豆，瓶里骈枝绽绿芙。色莹寒芒连五纬，粒翻新样杂三铢。

金绳斜曳催弦矢，綵驾高悬转辘轳。香案氤氲垂朵朵，绛衣舞蹈唱喁喁。

风云龙变真神也，顷刻花开有是乎。到处长安太平节，胜邀蓬岛列仙儒。

闾阎喜气覃三辅，巷陌欢声接九衢。道协赓飏时正泰，爻占宴衎义为需。

要祈南亩书丰谷，不数东都赐大酺。屑饤琅霜凝粔籹，香浮琼液得醍醐。

华裀坐侍衣冠会，嘉夜歌传昭旷途。漫拟鸿文扬豫大，相期鱼直进吁谟。